section_heading: Katolička sakralna arhitektura
paragraph_text: Crkva Gospe od Mora u Puli dovršena je 1890. godine kao projekt Friedricha von Schmidta i Natalea Tommasia, dok je u jednoj fazi projektiranja sudjelovao Victor Luntz. Ova crkva velikih dimenzija sagrađena je u spomena na izgubljene mornare i brodove, a njenu je izgradnju dijelom financirao i sam car Franjo Josip I. Barković Lozzi, Julija, "Arhitektura historicizma u Hrvatskom primorju i Istri", Historicizam u Hrvatskoj I, MUO, Zagreb, 2000., str. 228 Ona je ostvarenje tipične romaničke trobrodne gradnje s transeptom, polukružnom apsidom i motivom visećih lukova, a u projektiranju su uzeti i neki elementi poznati sa sjevernojadranskih prostora kao kapiteli koji uzor imaju u kapitelima Eufrazijeve bazilike u Poreču te mozaički ukras koji se ugledao na mozaike u crkvi sv. Marka u Veneciji. Također vidljivi su elementi poput rasteretnih otvora na dijafragmatskim lukovima u glavnome brodu te trakasto tretiranje pročelja u dvije boje, karakteristični za srednjovjekovnu arhitekturu središnje i sjeverne Italije. Uz đakovačku katedralu, pulska mornarička crkva i u tipološkom i dekorativnom smislu najvjernije reproducira srednjovjekovnu arhitekturu.